SL Uradni list Evropske unije C 309/16

Objava vloge v skladu s členom 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2010/C 309/08

V skladu s členom 7 Uredbe Sveta (ES) št. 510/2006 (1) je ta objava podlaga za uveljavljanje pravice do ugovora zoper vlogo. Izjave o ugovoru mora Komisija prejeti v šestih mesecih od dneva te objave.

ENOTNI DOKUMENT

UREDBA SVETA (ES) št. 510/2006

„GÖTTINGER FELDKIEKER“

ES št.: DE-PGI-0005-0721-10.10.2008

ZGO ( X ) ZOP ( )

1. Ime:

„Göttinger Feldkieker“

2. Država članica ali tretja država:

Nemčija

3. Opis kmetijskega proizvoda ali živila:

3.1 Vrsta proizvoda:

Skupina 1.2 Mesni proizvodi (kuhani, soljeni, dimljeni itd.)

3.2 Opis proizvoda, za katerega se uporablja ime iz 1. točke:

Proizvod „Göttinger Feldkieker“ je čvrsta, na zraku sušena klobasa iz surovega svinjskega mesa, ki je po čvrstosti in barvi podobna čajni klobasi, kar pomeni, da je grobo zrnata in izrazite rdeče barve, odvisno od stopnje zorjenosti. Proizvaja se iz mesa sveže zaklanih prašičev. Da se doseže najboljša kakovost, je treba uporabiti meso spolno zrelih prašičev, pitanih v daljšem obdobju. To so težki kastrirani prašiči, ki so se pitali v daljšem obdobju, in svinje, ki so se že prasile. Delež mesa svinj, ki so se že prasile, in kastriranih prašičev mora biti vsaj 65 %, pri čemer delež mesa svinj, ki so se že prasile, ne sme biti manj kot 40 %. To pomeni, da mora biti delež mesa kastriranih prašičev 25 %. Za proizvodnjo klobase „Göttinger Feldkieker“ morajo imeti kastrirani prašiči in svinje, ki so se že prasile, pri zakolu 150 kg. To pomeni, da so stari vsaj eno leto. Takšno meso, tj. meso spolno zrelejših prašičev, ki so se pitali v daljšem obdobju, je po predelavi na splošno čvrstejše in zato še posebej primerno za proizvodnjo klobase „Göttinger Feldkieker“. Vendar se lahko za proizvodnjo klobase „Göttinger Feldkieker“ uporabi tudi meso mladih prašičev. Delež mesa mladih prašičev ne sme presegati 30–35 %. Za proizvodnjo klobase „Göttinger Feldkieker“ se uporabijo kakovostnejši kosi prašiča, tj. pleča, stegna (noge) in potrebušina. Struktura teh kosov je zelo primerna za predelavo, zato imajo rezine klobase „Göttinger Feldkieker“ poseben videz. Najprej se meso zmelje v sekljalniku, nato pa se dodajo začimbe (poper, koriander, muškatni orešček, česen), lahko tudi rum in majhne količine sladkorja (dekstroza, saharoza), starter kulture z dodanimi kvasovkami in nitritno soljo za razsol ter po potrebi sol in soliter. Z maso iz zmletega mesa se napolni ovoj, po možnosti naraven, s kalibrom 70–105 mm, pri čemer je treba biti zelo natančen, da ne nastanejo zračni žepki. Običajno se uporabi mehurjasti ovoj iz raztegnjenega ali sploščenega mehurja. Znanih in dovoljenih je zato več oblik proizvoda. Za klobaso „Göttinger Feldkieker“ je značilen nekiselkast, aromatičen okus mesa, s priokusom popra, koriandra, muškatnega oreščka in česna, odvisno od uporabljenih sestavin.

Proizvod „Göttinger Feldkieker“ je zelo suha klobasa. Posuši se na vsaj 35 %, pri čemer je vsebnost vlage 0,88 aw ali manj. Vsebnost maščobe je 25 g na 100 g, pri čemer je 9,4 g nasičenih maščobnih kislin. Energetska vrednost je 329 kcal ali 1 367 kJ, vsebnost beljakovin je 25 g, vsebnost ogljikovih hidratov < 1 g, vsebnost sladkorja < 0,5 g, vsebnost vlaknin < 1, vsebnost natrija pa 1,6 g na 100 g.

Klobaso „Göttinger Feldkieker“ je od klobase „Göttinger Stracke“ mogoče ločiti na podlagi oblike, kalibra in teže. Pomembna razlika je, da se lahko kaliber klobase „Göttinger Feldkieker“ po dolžini spreminja, medtem ko je kaliber klobase „Göttinger Stracke“ enak po celi dolžini. To pomeni, da ne zori enako in da razvije drugačen okus.

3.3 Surovine (samo za predelane proizvode):

Klobasa „Göttinger Feldkieker“ je izdelana predvsem iz suhe in bolj čvrste svinine starejših živali. Delež svinine starejših živali mora biti vsaj 65 %. Zaradi posebnega načina pitanja prašičev ima takšno meso zelo kakovostno maščobo. Prednost je v tem, da se lahko pri zorenju klobase „Göttinger Feldkieker“ preprečijo oksidacijske spremembe. Klobasa zato ne postane žarka.

3.4 Krma (samo za proizvode živalskega izvora):

—

3.5 Posebni proizvodni postopki, ki jih je treba izvajati na opredeljenem geografskem območju:

Celoten proizvodni postopek.

3.6 Posebna pravila za rezanje, ribanje, pakiranje itn.:

—

3.7 Posebna pravila za označevanje:

—

4. Kratka opredelitev geografskega območja:

Območje mesta Göttingen

5. Povezanost z geografskim območjem:

5.1 Posebnosti geografskega območja:

Tradicionalno so mesto Göttingen in okoliška območja zelo znana po dobrem strokovnem znanju in izkušnjah ter metodah na področju proizvodnje mesnih izdelkov. Obstajajo dokumenti iz 18. stoletja, ki potrjujejo priljubljenost klobase „Göttinger Blasenwurst“ (göttingenska klobasa v ovoju iz mehurja) (primerjaj zlasti delo dr. Güntherja Meinhardta „Die ‚chute Ghöttinger Wurst‘— eine geschichtliche Dokumentation über die ‚Echte Göttinger Wurst‘ “ (zgodovinski dokumenti o ‚pravi göttingenski klobasi‘) in druge dokumente, kot je popis davčnega inšpektorja Hohmanna v zvezi s pošiljkami göttingenske klobase v ovoju iz mehurja, ki so bile poslane med 1. oktobrom 1793 in 30. septembrom 1794).

Od 60. let prejšnjega stoletja se klobasa „Göttinger Feldkieker“ v velikih količinah proizvaja v mestu Göttingen in se pod tem imenom trži v göttingenski regiji.

5.2 Posebnosti proizvoda:

Klobasa „Göttinger Feldkieker“ je regionalno znana in zelo cenjena göttingenska mesna specialiteta. Za potrošnike v regiji je to posebna čajna klobasa, ki se od primerljivih proizvodov razlikuje zlasti po posebnem okusu in videzu (primerjaj znanstveno poročilo profesorja Andreasa Scharfa: „Göttinger Feldkieker“ — Bekanntheit und regionales Ansehen, Ergebnisse einer empirischen Untersuchung („Göttinger Feldkieker“ – Priljubljenost in regionalni sloves, rezultati empirične raziskave), 18. marec 2005).

Leta 2005 je 58 % vprašanih poznalo klobaso „Göttinger Feldkieker“. Med vprašanimi jih je 81,1 % proizvod „Göttinger Feldkieker“ povezalo s čajno klobaso. Poleg tega je 8,3 % vprašanih navedlo, da je posebna značilnost klobase „Göttinger Feldkieker“ njena oblika, tj. oblika hruške/ovalna oblika/oblika mehurja. Po mnenju 6,5 % vprašanih je posebnost klobase tudi to, da je „majhna“. Prav tako jih je 5,3 % omenilo, da je „sušena na zraku“. Po mnenju 4,1 % vprašanih je posebnost klobase „Göttinger Feldkieker“ to, da je „tanka“ in „trda/čvrsta“.

Potrošnike so spraševali tudi o posebnih značilnostih klobase „Göttinger Feldkieker“ v primerjavi z drugimi čajnimi klobasami. Anketa je pokazala, da so po mnenju potrošnikov posebnosti, ki klobaso ločijo od drugih proizvodov, njen okus (npr. močan in dober okus), videz in oblika (npr. posebna oblika mehurja). Zlasti pomembni merili za prepoznavnost klobase „Göttinger Feldkieker“ sta videz in oblika, ki so ju potrošniki še posebej izpostavili. Glede podrobnosti je treba opozoriti na sliko 8 v poročilu profesorja Andreasa Scharfa: „Göttinger Feldkieker“ — Bekanntheit und regionales Ansehen, Ergebnisse einer empirischen Untersuchung („Göttinger Feldkieker“ – Priljubljenost in regionalni sloves, rezultati empirične raziskave) z dne 18. marca 2005.

Da ima klobasa „Göttinger Feldkieker“ poseben sloves, dokazuje tudi to, koliko vprašanih se je v povprečju strinjalo oziroma ni strinjalo s 13 pripravljenimi izjavami o značilnostih proizvoda. Zlasti se je razmeroma veliko število vprašanih strinjalo, da je klobasa „Göttinger Feldkieker“„značilna čajna klobasa göttingenske regije“, malo vprašanih pa se je strinjalo, da klobasa „Göttinger Feldkieker“„ni čajna klobasa z dolgo tradicijo“.

Če povzamemo, je raziskava pokazala, da so vprašani potrošniki klobaso „Göttinger Feldkieker“ večinoma povezovali z göttingensko regijo.

5.3 Vzročna povezanost geografskega območja s kakovostjo ali značilnostmi proizvoda (pri ZOP) oziroma z določeno kakovostjo, slovesom ali drugimi značilnostmi proizvoda (pri ZGO):

Klobasa „Göttinger Feldkieker“ je zelo znana zato, ker je tradicionalni regionalni proizvod. Njen sloves temelji zlasti na poreklu, kar je potrdila tudi navedena raziskava, ki je potrdila, da je klobasa „Göttinger Feldkieker“ z vidika potrošnika značilna regionalna čajna klobasa, tj. nekaj posebnega iz göttingenske regije.

Sklic na objavo specifikacije:

(člen 5(7) Uredbe (ES) št. 510/2006)

Markenblatt, 32. zvezek, z dne 10.8.2007, del 7a-aa, str. 14626.

(http://publikationen.dpma.de/DPMApublikationen/dld_gd_file.do?id=82)

(1) UL L 93, 31.3.2006, str. 12.